钦定古今图书集成/方舆汇编/职方典/第1509卷 > 永昌府建置沿革考 通志
## 钦定古今图书集成/方舆汇编/职方典/第1509卷 > 永昌府建置沿革考 通志

本府

古哀牢国。汉武帝时内附，置不韦县，属益州郡。东汉立澜沧郡，寻改永昌郡。后置哀牢、博南二县，割益州郡西部都尉所领六县隶焉。蜀汉仍为永昌郡。晋分置梁水郡。隋属益州总管府。唐属姚州都督府。后为蒙氏所据，历段氏、高氏，皆为永昌府。元宪宗七年，于永昌立三千户所，隶大理万户府。至元十一年，置永昌州。十五年复为府，隶大理路，立“柔远路总管府及置金齿等处宣慰都元帅府。” 明仍置府，立金齿卫。洪武二十三年省府，改卫为军民指挥使司。景泰中，设镇。嘉靖中，罢镇，复置军民府，领州一，县二，安抚司一，长官司二。

皇清因之。顺治十六年，废凤溪、施甸二长官司钱粮。

并入府征收。领州一。县二，安抚司一。

保山县。〈附郭。〉

西汉不韦县。东汉西南为哀牢县境，东北为不韦县境。蜀汉仍为哀牢、不韦二县。唐为蒙氏地。宋为段氏地。元属大理万户府。明嘉靖元年，改为保山县，属府。

皇清因之。康熙二十六年，裁永昌卫屯赋并县。

永平县

东汉博南县，属永昌郡。晋改为永平县。唐南诏蒙氏置胜乡郡。宋段氏因之。元初，废郡，立永平千户所，后复为永平县，属永昌府。洪武末，改属金齿军民指挥使司，立“永平御” 二千户所。嘉靖二年，改隶永昌军民府。

皇清因之。康熙五年，裁永平《御屯赋》并县。

腾越州

周为哀牢国境，即越赕地。汉为永昌郡西境。晋属宁州。唐置羁縻州。开元中，蒙氏异牟寻立软化府。宋属段氏，改腾冲府。元宪宗三年，内附。至元中，改腾越州，又改县，又改腾冲府。后以顺江州及腾越、越甸、古涌三县省入，隶大理路。后又改为腾冲征缅招讨使司。明洪武中，改腾冲守御千户所，隶金齿司。正德中，升腾冲军民指挥使司，统五千户所。嘉靖时，复置腾越州，隶永昌军民府，以腾冲所土民隶之，改腾冲军民指挥使司为腾冲卫。

皇清因之。康熙二十六年，裁腾冲卫屯赋“并州”

潞江安抚司

元前名怒江甸。至元间，置柔远路军民总管府，治怒江甸，隶金齿等处都元帅府，后为麓川宣慰司所据。明洪武中，改为柔远府，后置潞江长官司。永乐时，升安抚司。

皇清因之。